C 214/52
SL
Uradni list Evropske unije
16.6.2023
sreda 18. januarja 2023
163. poziva k močni kampanji EU za strateško komuniciranje in ozaveščanje afriških držav, da bi preprečili škodljive diskurze, zlasti tiste, ki jih v regiji širita Ruska federacija in LRK;
164. obsoja vmešavanje Rusije v Afriki, ki ogroža demokracijo, zlasti prek povečanega vpliva družbe Wagner na celini; ostro obsoja zlorabe in kazniva dejanja, ki jih je zagrešila ta družba;
165. poziva, naj bo partnerstvo med Afriko in Evropo usmerjeno v oblikovanje območja solidarnosti, varnosti, miru in trajne blaginje; poziva EU, naj hitro ukrepa, da bi se zoperstavila vse večji prisotnosti skupine Wagner v več afriških državah, ki neti dodatno nestabilnost in ogroža prizadevanja v boju proti terorizmu;
Krepitev parlamentarne diplomacije kot orodja zunanje politike
166. poudarja poseben prispevek Parlamenta k zunanji in varnostni politiki EU s sredstvi parlamentarne diplomacije; poziva k strožjemu parlamentarnemu nadzoru nad zadevami strateškega pomena v evropskih zunanjih zadevah; opozarja, da na politični in tehnični ravni poteka intenzivno sodelovanje med ukrajinskim parlamentom in Evropskim parlamentom;
167. ugotavlja, da je Parlament prek svojih specifičnih instrumentov dejavno vključen v SZVP; poudarja, kako pomembni in edinstveni so programi Parlamenta za demokratizacijo, na primer „dialog Jeana Monneta“, namenjen spodbujanju in krepitvi dela parlamentov; opozarja, da bi morale vse institucije EU sodelovati pri dejavnostih, katerih cilj je boj proti svetovnemu nazadovanju na področju demokracije, vključno z opazovanjem volitev, mediacijo in dialogom, preprečevanjem konfliktov, nagrado in mrežo Saharova ter parlamentarno diplomacijo;
168. poziva ESZD, naj svobodo tiska in svobodo izražanja uvrsti med prednostne naloge ter sprejme vse potrebne ukrepe za popolno spoštovanje smernic EU o svobodi izražanja na spletu in drugje; poziva delegacije EU, naj izboljšajo preventivne zaščitne ukrepe, načrtujejo odzivanje v izrednih razmerah za primere poslabšanja razmer na področju svobode tiska ter zagotovijo dokazljivo in prepoznavno podporo lokalnim novinarjem in civilni družbi;
169. poziva k izboljšanju preventivne diplomacije EU kot proaktivnega orodja zunanje politike za preprečevanje izbruhov konfliktov med tretjimi stranmi in nudenje podpore pri iskanju mirnih rešitev za rastoče napetosti;
170. poudarja, da so parlamentarne skupščine pomembne kot forumi za sodelovanje in institucionalni dialog ter zaradi njihovega dragocenega prispevka k evropskemu zunanjepolitičnemu delovanju v varnostnih zadevah, pa tudi zaradi potrebe po spodbujanju njihovih dejavnosti in zagotavljanju njihovega pravilnega delovanja in razvoja;
171. poziva Komisijo in države članice, naj omogočijo in okrepijo parlamentarni nadzor nad zunanjim delovanjem EU, tudi z nadaljevanjem rednih posvetovanj s podpredsednikom/visokim predstavnikom in Komisijo ter z vključevanjem Parlamenta v ustrezno nadaljnje izvajanje in nadzor evropskega mirovnega instrumenta in strateškega kompasa; opozarja, da Parlament do neke mere neformalno sodeluje z ESZD, pri čemer je bilo to sodelovanje okrepljeno na podlagi sklepa Sveta z dne 26. julija 2010 in izjave visoke predstavnice o politični odgovornosti iz leta 2010; poudarja, da je treba dodatno okrepiti okvir za medinstitucionalne odnose med Parlamentom in ESZD, vključno z njenimi delegacijami; poziva k sklenitvi okvirnega sporazuma o krepitvi sodelovanja na področju zunanjega delovanja med ESZD in Evropskim parlamentom, ki bi lahko izboljšal nabor orodij EU za zunanje delovanje; poudarja, da je treba vmesni pregled Evropskega obrambnega sklada uporabiti za to, da se z delegiranimi akti uvede ustrezen parlamentarni nadzor delovnih programov; poudarja, da je treba podobno raven parlamentarnega nadzora vzpostaviti tudi za prihodnji zakon o skupnih javnih naročilih (EDIRPA) in evropski program za naložbe v obrambo (EDIP); poudarja, da bi moral Parlament pregledno in pravočasno prejemati potrebne informacije in dokumente, da bi lahko ustrezno izpolnjeval svojo pomembno vlogo demokratičnega nadzora;